ନୂଆଦିଲ୍ଲୀଃ ବିସିସିଆଇ ସଭାପତି ଭାବେ ସୌରଭ ଗାଙ୍ଗୁଲି ଆଉ କାମ ନ କରିବା ଓ ବିଭିନ୍ନ ପଦପଦବୀରେ ରାଜନୀତିକ ବ୍ୟକ୍ତିବିଶେଷଙ୍କ ପରିବାର ସଦସ୍ୟ ରହିବା ଘଟଣାକୁ ନେଇ ବିବାଦ ସୃଷ୍ଟି ହୋଇଛି। ବିଶେଷ କରି ବିଜେପି ଓ ପଶ୍ଚିମବଙ୍ଗର କ୍ଷମତାସୀନ ଟିଏମସି ସୌରଭ ଗାଙ୍ଗୁଲିଙ୍କୁ ନେଇ ମୁହାଁମୁହିଁ ହୋଇଛନ୍ତି।
ଗାଙ୍ଗୁଲି ବିଜେପିରେ ନ ମିଶିବାରୁ ତାଙ୍କୁ ବିସିସିଆଇ ସଭାପତି ପଦରୁ ହଟାଇ ଦିଆଗଲା। କିନ୍ତୁ ସ୍ୱରାଷ୍ଟ୍ର ମନ୍ତ୍ରୀ ଅମିତ ଶାହଙ୍କ ପୁଅ ଜୟ ଶାହ ପୁଣିଥରେ ବିସିସିଆଇ ସଂପାଦକ ପଦରେ ରହିବେ। ଏପରି ପାତରଅନ୍ତର କାହିଁକି ବୋଲି ଟିଏମସି ପ୍ରଶ୍ନ କରିଛି। ବିଜେପି କିନ୍ତୁ ଏହାକୁ ଖଣ୍ଡନ କରି ବିବାଦକୁ ରଫାଦଫା କରିବାକୁ ଚେଷ୍ଟା କରିଛି।
ଏସବୁ ଭିତରେ ବିବାଦକୁ ନେଇ ମୁହଁ ଖୋଲିଛନ୍ତି ବେଙ୍ଗଲ ଟାଇଗର ଭାବେ ପରିଚିତ ସୌରଭ ଗାଙ୍ଗୁଲି। ସେ କହିଛନ୍ତି, "ଜଣେ କେବେ ହେଲେ ସବୁଦିନ ପାଇଁ କୌଣସି ପ୍ରଶାସନିକ ପଦପଦବୀରେ ରହିପାରିବେ ନାହିଁ।" ବନ୍ଧନ ବ୍ୟାଙ୍କର ଗୋଟିଏ କାର୍ଯ୍ୟକ୍ରମରେ ଯୋଗ ଦେବା ଅବସରରେ ଗାଙ୍ଗୁଲିଙ୍କୁ ବିସିସିଆଇ ସଭାପତି ପଦ ସମ୍ପର୍କରେ ପ୍ରଶ୍ନ କରାଯାଇଥିଲା।
ଗାଙ୍ଗୁଲି ବିସିସିଆଇ ସଭାପତି ଭାବେ କାମ କରିବାକୁ ଇଚ୍ଛା ରଖିଥିଲେ। ହେଲେ ତାଙ୍କ ଇଚ୍ଛା ଅନୁସାରେ ସବୁ କିଛି ହୋଇନାହିଁ। ଗାଙ୍ଗୁଲି ପ୍ରଥମେ ସଂପାଦକ ଭାବେ କ୍ରିକେଟ ଆସୋସିଏସନ ଅଫ ବେଙ୍ଗଲ(ସିଏବି)ରୁ ନିଜର ପ୍ରଶାସନିକ କାମ ଆରମ୍ଭ କରିଥିଲେ। ଏହାପରେ ଜଗମୋହନ ଡାଲମିୟାଙ୍କ ଦେହାନ୍ତ ପରେ ସେ ୨୦୧୫ରେ ସିଏବିର ସଭାପତି ହୋଇଥିଲେ।
